// Җәмгыять

Каймар белән Әҗмәкәйдән җир бирәләр

***//ЛИЛИЯ НУРМӨХӘММӘТОВА//***

**Россия Президенты Дмитрий Медведев, өч һәм аннан да күбрәк баласы булган гаиләләргә бушлай җир кишәрлеге бирергә, дигән фәрманга кул куйганнан соң, төбәкләрдә Җир кодексына үзгә­решләр кертелде.**

Шуннан соң күп балалы гаиләләрдән гариза кабул итү эше башланды. Тик бездә яңалыклар тиз генә кереп китә алмый. Күп балалыларга бирелә торган җир ки­шәрлеге ияләренә барып җиткәнче, төрле каршылыклар белән очрашырга туры киләчәк.

Республикада җир алырга 13 мең 965 гаилә теләк белдергән инде. Бары тик 156 гаилә генә бушлай җир кишәрлеге алу бәхетенә ирешкән. Алары да авыл районнарындагылар. Бу хакта Министрлар Кабинетында узган киңәшмәдә җир һәм мөлкәт мөнәсәбәтләре ми­нистрының беренче урынбасары Айрат Нуретдинов белдерде. Аның сүзләреннән аңлашылганча, баштагы мәлдә халыктан җир сорап язылган гаризалар шактый кергән. Соңгы вакытта мөрә­җәгать итүчеләр саны киме­гән. Электрон формада гариза би­рүчеләр саны да бик аз, ди ул. Күпчелек гаилә хаки­мияткә үзе килеп гариза язуны хуп күрә икән.

Җир сорап язылган гари­заларның күбесе Казан, Чаллы шәһәрләренә карый. Авыл районнарыннан аермалы буларак, әлеге калаларда буш җирләр бөтенләй юк диярлек. Шуңа күрә дә якын-тирә районнар белән сөйләшеп, әлеге җирлекләрдән кишәрлекләр бүлеп бирмәкчеләр. Айрат Нуретдинов әйтүенчә, Казан шә­һәрендә яшәүче­ләргә Биектау районы Каймар авылыннан 300 гектар мәйданда җир бүлеп бире­ләчәк. Бу уңайдан махсус ки­ңәшмә дә уздырылган. ASG инвестицияләр компаниясе белән Казан мэриясе арасында узган сөйләшүдә әлеге җирләрне муниципаль бе­рәмлеккә күчерү хакында сүз булган. Тиешле документларны эшләү өчен Казан шәһәре бюджетыннан 38 миллион сум акча бүленеп биреләчәк. Ә менә Чаллы шәһә­рендә­геләрне Тукай районы Әҗ­мәкәй авылы тирә­сеннән җирле итмәкчеләр.

– Күп балалы гаиләләргә җир бүлеп бирү мәсьәләсе Россия Президенты белән очрашу вакытында да күтә­релде, – диде республика Президенты Рөстәм Миң­неханов. – Проблема аеруча зур шәһәрләрдә актуаль. Җир кишәрлекләрен сайлап алганда, инфраструктура хакында да уйларга кирәк. Казан, Чаллы шәһәрләре халкына яшәү өчен уңайлы булган бистәләр булдырырга. Гаилә­ләр белән уртак фи­кергә килеп, чират мәсьә­ләсен дә хәл итеп бетерергә кирәк. Җирне ничек бирергә, исәпкә баскан көннәнме, әллә бала санына карапмы? Моны юристлар белән хәл итсәк, яхшырак булыр. Соңыннан җитәкчелекне сүгеп йөрерлек булмасын. Уңай башлангыч начар булып бетмәскә тиеш. Төп максатыбыз – кишәрлекләр бирү. Без аз катлы йортлар салына торган бистәләр торгызырга уйлыйбыз. Киләчәктә анда идарә компанияләр эшчәнлеген дә җәелдерергә кирәк. Бу хакта да уйларга онытмагыз.